[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 29.1.2008

COM(2008) 44 окончателен

2006/0206(COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

по силата на член 251, параграф 2, алинея втора от Договора за ЕО по отношение на общата позиция на Съвета във връзка с приемането на регламент на Европейския парламент и на Съвета относно забраната за износ и безопасното складиране на метален живак

1 ИСТОРИЯ НА ДОСИЕТО

Дата на предаване на предложението на Европейския парламент и Съвета (документ COM(2006)636 окончателен – 2006/0206COD): | 26 октомври 2006 г. |

Дата на становището на Европейския икономически и социален комитет: | 25 април 2007 г. |

Дата на становището на Европейския парламент на първо четене: | 20 юни 2007 г. |

Дата на приемане на общата позиция (единодушно): | 20 декември 2007 г. |

2 ЦЕЛ НА ПРЕДЛОЖЕНИЕТО НА КОМИСИЯТА

Целта на предложението е изпълнението на действия 5 (постепенно спиране на износа на живак) и 9 (складиране на излишъците живак от хлоралкалната промишленост) от Стратегията относно живака, COM (2005)20 от 28 януари 2005 г. То е част от по-обхватен пакет законодателни и незаконодателни действия по Стратегията.

Предложението на Комисията съдържа две специални мерки във връзка с живака:

- забрана на износа на метален живак и

- въвеждане на задължение за складиране на метален живак от три промишлени източника (хлоралкална промишленост, производство на цветни метали и пречистване на природен газ), като се обхваща както временното складиране, така и окончателното обезвреждане.

Тези разпоредби са допълнени с механизъм за обмен на информация и задължения за предоставяне на информация. Обменът на информация следва да осигури своевременното установяване на евентуална необходимост от последващи законодателни действия.

3 КОМЕНТАРИ ОТНОСНО ОБЩАТА ПОЗИЦИЯ

3.1 Общи коментари

Комисията прие изцяло, частично или по принцип 8 от 40-те изменения, направени от Европейския парламент на първо четене. 2 изменения бяха сега включени дословно или по същество в общата позиция.

Комисията прие измененията, които въвеждат разпоредба за санкции, измененията във връзка с разширяване на обмена на информация и текстовете, внасящи незначителни изменения в езиковата формулировка на съображенията. Комисията не прие измененията по отношение на правното основание на предложението, разширяването на обхвата му, промяната на датата за влизане в сила на забраната за износ, ограничаването на складирането на метален живак единствено до временното складиране, измененията в посока към преференциално отношение за обекта в Almadén и въвеждането на мерки за оказване на подкрепа на развиващите се държави и на НПО.

Съветът прие да включи с леко променена езикова формулировка измененията на Парламента относно въвеждането на разпоредба за санкции.

Комисията счита, че общата позиция не изменя подхода или целите на предложението и поради тази причина може да я подкрепи в тази ѝ форма.

3.2 Подробни коментари

3.2.1 Приети от Комисията изменения на Парламента, включени изцяло, частично или по принцип в общата позиция

Изменения 17 и 34 бяха включени с малка промяна в езиковата формулировка. Те добавят член относно санкциите и съответно съображение в предложението.

3.2.2 Отхвърлени от Комисията изменения на Парламента, но включени изцяло, частично или по принцип в общата позиция

Няма отхвърлени от Комисията изменения, които да са включени в общата позиция

3.2.3 Отхвърлени от Комисията и Съвета изменения на Парламента, които не са включени в общата позиция

По-голямата част от измененията на Парламента бяха отхвърлени и от двете институции и не бяха включени.

Изменения 1, 7, 8, 9, 10, 16, 20, 22, 33 и 50 бяха отхвърлени, тъй като предполагат значително разширяване на обхвата на регламента (забрана за износ на живачни съединения и на съдържащи живак продукти, забрана за внос). Оценката на въздействието, направена от Комисията във връзка с първоначалното предложение, не даде възможност да се обоснове необходимостта или целесъобразността на подобно разширяване.

Изменения 2 и 19 бяха отхвърлени, тъй като изменят правното основание на предложението.

Изменения 6, 24 и 36 бяха отхвърлени, тъй като предполагат преференциално отношение за отделен обект за складиране (Almadén) и компенсационни мерки за бившите мини. Изборът на отделни обекти за складиране следва да бъде оставен на стопанските субекти. Регламентът не е финансов инструмент и, дори и когато са необходими мерки за оказване на подкрепа, те следва да бъдат разглеждани в различен контекст.

Изменение 11 бе отхвърлено, тъй като позоваване на Решение на PARCOM за постепенното преустановяване на използването на живачната електролиза в хлоралкалната промишленост не е релевантно в контекста на този регламент.

Изменения 12, 15, 25, 26, 28 и 47 бяха отхвърлени, тъй като предполагат ограничаване само до временното складиране, като се изключва възможността за окончателното обезвреждане. Комисията счита, че окончателното обезвреждане на метален живак е напълно постижимо при условия на стриктни правила по отношение на безопасността.

Изменения 16 и 35 бяха отхвърлени, тъй като не съществува необходимост от специални разпоредби за информиране на обществеността и повишаване на осведомеността. Свързаните с живака рискове са широко дискутирани в публикации и цялата релевантна информация относно действията на Общността е лесно достъпна в интернет.

Изменения 18, 38 и 39 бяха отхвърлени, тъй като техническо и финансово съдействие за развиващите се държави и/или НПО, които осъществяват дейност във връзка с живака, излиза напълно извън обхвата на регламента. Регламентът не е финансов инструмент.

Изменения 13, 30 и 32 бяха отхвърлени, тъй като въвеждат много комплексни и затрудняващи изисквания за предоставяне на информация, които не съответстват като обхват на действителната необходимост от информация.

Изменение 37 бе отхвърлено, тъй като предложената дата е твърде скоро.

Изменение 41 бе отхвърлено, тъй като то не е необходимо, имайки предвид, че разрешителните с оглед на комплексното предотвратяване и контрол на замърсяването вече обхващат този въпрос.

3.2.4 Приети изцяло, частично или по принцип от Комисията изменения на Парламента, но които не са включени в общата позиция

Изменения 3, 4, 5, 14, 23 и 31 бяха приети частично или по принцип от Комисията, но не бяха включени. Те се отнасят основно до незначителни изменения в съображенията.

3.2.5 Допълнителни промени, внесени от Съвета в предложението

В член 3 бе въведена нова възможност за временно или постоянно складиране на метален живак в дълбоки, подземни, твърди скални образувания.

В член 4 бе въведен нов параграф 3, определящ, че преди влизането в сила на забраната за износ, техническите критерии за складиране на метален живак се приемат в съответствие с процедурата на комитология.

В член 5 бяха въведени специални изисквания за предоставяне на информация от страна на вносители, износители и оператори по складирането.

Бе изменено съдържанието на член 7 и той обхваща вече както разпоредби относно обмена на информация, преразгледани и разширени задължения за предоставяне на информация от страна на Комисията, така и клауза за преразглеждане.

В член 8 бе добавено специално позоваване на ограниченията за износ на равнището на държавите-членки.

4- ЗАКЛЮЧЕНИЕ

Въведените от Съвета изменения са приемливи за Комисията, тъй като те са ограничени до засилване на условията по отношение на безопасността при складирането на живак и до увеличаване на изискванията за предоставяне на информация. Те не разширяват обхвата на предложението. Следователно Комисията може да приеме общата позиция.